# **Pressemeddelelse: Odense Tamburkorps vinder 2. Division for Tambourkorps**

*10 garder fra hele landet har I weekenden været samlet i Svendborg for at dyste i Svendborg Musikkonkurrence Danish Open for Tambourkorps og Trommekorps.*

Svendborg Musikkonkurrence er en konkurrence for Tambourkorps og Trommekorps med fokus på det musikalske og det sociale samvær omkring musikken. Konkurrencen afholdes hvert andet år i Svendborg – første gang i 2016. Konkurrencen er opdelt i henholdsvis Tamburkorps og Trommekorps – og er herudover (afhængig af deltagerantal) opdelt i divisioner.

Odense Tamburkorps stillede sammen med fire andre garder op i 2. Division for Tamburkorps, hvor de hentede en flot 1. Plads hjem – hele 6 point foran nummer to.

I formiddagens konkurrence i Svendborg midtby sluttede de marchturen gennem byen af på Gerrits Plads, hvor de stillede op for de ”blinde" dommere og spillede Koncertmarch af 1941. Dirigent Joen Clausen forklarer; ”At dommerne er ”blinde" er et udtryk for, at dommerne sidder bag et klæde og således bedømmer orkestrenes optræden udelukkende ud fra hvad de kan høre. Dommerne ved ikke hvem som spiller, men ved kun hvad, der skal spilles. Det særlige ved konkurrencen er herudover, at musikken skal spilles på de instrumenter som er med på en traditionel marchtur og endvidere skal nummeret spilles udenad.”

Eftermiddagens konkurrence foregik på Svendborg Gymnasium, hvor orkestrene dels spiller et ”pligtstykke" og dels et lidt større nummer. Pligtstykket er valgt er arrangøren af konkurrencen og det er det samme stykke som alle Tambourkorps i 2. Division skal spille. Således er der noget dommerne direkte kan sammenligne orkestrene på. Nummeret sendes seks uger forud for konkurrencen.

Det lidt større nummer bestemmer deltagerne selv – blot må de ikke spille mere end 15 minutter i alt. Her er der mulighed for at være kreativ med flere instrumenter og ikke mindst alternative instrumentet. ”Det er lidt ligesom Brødrene Prices våbenkapløb med køkkenmaskiner”, forklarer Joen Clausen, ”og man er altid spændt på, hvad de andre nu har fundet på. Især vinderne af 1. Division, Peder Most Garden, er kendt for deres alternative instrumenter. I år havde de således blandt andet bremsedele fra en bil at spille på. Til sidste års DM for bygarder var et af Peder Most Gardens instrumenter en gammel håndvask.”

Odense Tamburkorps valgte at spille Spirit of Ireland, der er et sammensat nummer, der kommer omkring flere kendte film. Blandt andet indeholder det lidt fra Pirates of the Caribbean, et stykke fra filmen Columbus og vi får også lidt nostalgi med et glimt af Sværdet i stenen. ”Vi havde en del ekstra slagtøj med udover hvad der anvendes på marchturen, men var ikke blandt de førende i ”kapløbet" med de alternative instrumenter” griner Dirigent Joen Clausen.

Der gives op til 100 point i hver konkurrencedel; udendørs koncert, indendørs pligtstykket og indendørs selvvalgt stykke. Odense Tamburkorps fik således 231,67 point ud af 300 mulige. En flot præstation, der var nok til en samlet 1. Plads i 2. Division.

Inden længe startes et nyt projekt op og hvis du også vil have musikalske oplevelser i Odense Tamburkorps, så optager de løbende nye medlemmer fra 6 år. Er du yngre så bliv skrevet på venteliste til at starte i Rytmeboksen. Læs mere på [www.odensetamburkorps.dk](http://www.odensetamburkorps.dk) og følg Odense Tamburkorps på de Facebook, Instagram og SnapChat.

Odense Tamburkorps har medlemmer i ALLE aldre. Der er således ingen øvre eller nedre aldersgrænse. Udover at spille i Tamburkorps og Trommekorps, så kan man også lære at spille fløjte, tromme, marimba, cornet, althorn, basun, tuba og meget andet i gardens egen musikskole. Det hele foregår i egne lokaler på Bogensevej 100a, Odense NV. Du kan starte uanset om du kan spille i forvejen eller ej – og det er intet krav om at du er spejder.

Odense Tamburkorps v. Lis Nowak

Info@odensetamburkorps.dk

66128211 / 61519131